**“กอช. ชวนนักเรียน นักศึกษา ออมเงินสร้างบำนาญหลังเกษียณ”**

**กองทุนการออมแห่งชาติ หรือ กอช. เชิญชวนนักเรียน นิสิต นักศึกษา หรือ ผู้ปกครอง สร้างวินัยการออมในอนาคต เพื่อสร้างความมั่นคงทางการเงินหลังอายุ 60 ปี** **เพียงสมัครสมาชิก กอช. พร้อมออมเงินขั้นต่ำเพียง 50 – 13,200 บาทต่อปี รับเงินสมทบจากรัฐตามช่วงอายุของสมาชิก และสิทธิลดหย่อนภาษีแต่ละปีได้เต็มตามวงเงินที่ส่งเงินออมสะสม ตรวจสอบสิทธิก่อนการสมัครได้ที่แอปพลิเคชัน “กอช.” หรือเว็บไซต์ กอช. “www.nsf.or.th”**

**นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. กล่าวว่า** กอช. เชิญชวนนักเรียน นิสิต นักศึกษา หรือ ผู้ปกครอง สร้างวินัยการออมในอนาคต เพียงสมัครสมาชิก กอช. เพื่อสร้างความมั่นคงทางการเงินหลังอายุ 60 ปี ให้มีกินมีใช้ในอนาคตโดยเฉพาะในวัยเกษียณ เมื่อส่งเงินออมสะสมตั้งแต่ 50 บาท สูงสุด 13,200 บาทต่อปี รัฐจะจ่ายเงินสมทบให้ทันทีในวันที่ 15 ของเดือนถัดไปตามช่วงอายุของสมาชิก ดังนี้

ช่วงอายุ **15 - 30** **ปี** รัฐสมทบให้ **50%** ของเงินออมแต่ละครั้ง

โดยรวมกันทั้งปีไม่เกิน **600 บาท** (คิดเป็นดอกเบี้ยเงินฝากประจำ **4%\***)

ช่วงอายุ **>30 – 50 ปี** รัฐสมทบให้ **80%** ของเงินออมแต่ละครั้ง

โดยรวมกันทั้งปีไม่เกิน **960 บาท** (คิดเป็นดอกเบี้ยเงินฝากประจำ **7%\***)

ช่วงอายุ **>50 – 60 ปี** รัฐสมทบให้ **100%** ของเงินออมแต่ละครั้ง

โดยรวมกันทั้งปีไม่เกิน **1,200 บาท** (คิดเป็นดอกเบี้ยเงินฝากประจำ **9%\***)

**\***เงินสมทบจากรัฐบาลคิดเป็นดอกเบี้ยเงินฝากประจำ 12 เดือนโดยประมาณ

กรณีนักเรียน นิสิต นักศึกษาที่เป็นสมาชิก กอช. ได้เข้าทำงานในระบบเป็นข้าราชการหรือพนักงานประจำของเอกชน ซึ่งจะได้รับสวัสดิการด้านบำนาญเป็นสมาชิกกองทุนบำเหน็จบำนาญข้าราชการ (กบข.) หรือเป็นผู้ประกันตนในระบบประกันสังคม หรือเป็นสมาชิกกองทุนสำรองเลี้ยงชีพ ยังสามารถส่งเงินออมกับ กอช. ต่อได้ พร้อมรับดอกผลต่อเนื่องทุกปี เพียงไม่ได้รับเงินสมทบจากรัฐ โดยจะได้รับเงินสมทบจากรัฐตามเดิมเมื่อออกมาทำงานเป็นแรงงานนอกระบบ ทั้งนี้สมาชิกสามารถนำจำนวนเงินที่ส่งออมสะสมตลอดปีไปใช้สิทธิลดหย่อนภาษีเงินประจำปีตามหมวดที่กรมสรรพากรกำหนดได้

สำหรับผู้ที่สนใจสามารถสมัครสมาชิก กอช. เพียงมีอายุ 15 – 60 ปี โดยไม่เป็นผู้ประกันตนตามมาตรา 33, มาตรา 39, มาตรา 40 ทางเลือก 2, มาตรา 40 ทางเลือก 3, ไม่เป็นสมาชิกกองทุนบำเหน็จบำนาญข้าราชการ (กบข.) และไม่เป็นสมาชิกกองทุนสำรองเลี้ยงชีพ โดยสามารถตรวจสอบสิทธิก่อนการสมัครได้ที่แอปพลิเคชัน“กอช” หรือที่ www.nsf.or.th หรือธนาคารของรัฐบาลทั้ง 4 แห่ง ได้แก่ ธนาคาร ธ.ก.ส. ธอส. ธนาคารออมสิน และธนาคารกรุงไทยทุกสาขา เคาน์เตอร์เซอร์วิส เทสโก้โลตัส ตู้บุญเติม ทั่วประเทศ รวมทั้งสำนักงานคลังจังหวัด สถาบันการเงินชุมชน และเครือข่ายรับสมัครทั่วประเทศ สอบถามข้อมูลเพิ่มเติมได้ที่สายด่วนเงินออม โทร. 02-049-9000**”**